CELEX: 52019PC0006
Language: sk
Date: 2019-01-17
Title: Návrh VYKONÁVACIE ROZHODNUTIE RADY, ktorým sa Francúzsku povoľuje uplatňovať zníženú daňovú sadzbu na bezolovnatý benzín používaný ako pohonná látka a uvoľnený na spotrebu v departementoch Korziky podľa článku 19 smernice 2003/96/ES

EURÓPSKA KOMISIA
            V Bruseli17. 1. 2019
            COM(2019) 6 final
            2019/0004(NLE)
            Návrh
            VYKONÁVACIE ROZHODNUTIE RADY,
            ktorým sa Francúzsku povoľuje uplatňovať zníženú daňovú sadzbu na bezolovnatý benzín používaný ako pohonná látka a uvoľnený na spotrebu v departementoch Korziky podľa článku 19 smernice 2003/96/ES
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Zdaňovanie energetických výrobkov a elektriny v EÚ je upravené smernicou Rady 2003/96/ES (ďalej len „smernica“). V uvedenej smernici sa bližšie určujú zdaniteľné výrobky, používanie výrobkov, v dôsledku ktorého sa stávajú zdaniteľnými, a minimálne sadzby, ktorými sa výrobky musia zdaňovať v závislosti od toho, či sa používajú ako pohonná látka, na určité priemyselné alebo komerčné účely alebo na vykurovanie.
            
            
               Podľa článku 19 ods. 1 smernice môže Rada na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav, pokiaľ ide o sadzbu spotrebných daní, z osobitných politických dôvodov.
            
            
               Cieľom tohto návrhu je umožniť Francúzsku naďalej uplatňovať zníženú daňovú sadzbu na bezolovnatý benzín používaný ako pohonná látka a spotrebúvaný v departementoch Korziky, aby sa tým čiastočne vykompenzovali dodatočné náklady spôsobené zemepisnou odľahlosťou a ťažkosťami so zásobovaním.
            
            
               •Žiadosť a jej všeobecný kontext
            
            
               Rozhodnutím Rady 2007/880/ES z 20. decembra 2007 sa Francúzsku povolilo uplatňovať zníženú sadzbu spotrebnej dane z bezolovnatého benzínu používaného ako pohonná hmota a uvoľneného na spotrebu v departementoch Korziky pod podmienkou, že zníženie nepresiahne dodatočné náklady na dopravu, skladovanie a distribúciu, ktoré vznikajú v departementoch Korziky v porovnaní s kontinentálnym Francúzskom. Vykonávacím rozhodnutím Rady 2013/192/EÚ z 22. apríla 2013 sa Francúzsku povolilo uplatňovať zníženú daňovú sadzbu na bezolovnatý benzín používaný ako pohonná látka a uvoľnený na spotrebu v departementoch Korziky podľa článku 19 smernice 2003/96/ES. Cieľom týchto rozhodnutí je povoliť Francúzsku čiastočne vykompenzovať dodatočné náklady spôsobené zemepisnou odľahlosťou a ťažkosťami so zásobovaním. Francúzsko v súlade s týmto rozhodnutím uplatnilo zníženie vo výške 1 EUR na hektoliter bezolovnatého benzínu.
            
            
               Francúzske orgány listom z 26. septembra 2018 požiadali o povolenie pokračovať v uplatňovaní zníženia vo výške 1 EUR na hektoliter počas obdobia šiestich rokov, a to od 1. januára 2019 do 31. decembra 2024. Francúzsko listami z 25. októbra 2018 a zo 7. novembra 2018 predložilo ďalšie informácie týkajúce sa odôvodnenia žiadosti o výnimku.
            
            
               Podobne ako v predchádzajúcich žiadostiach francúzske orgány dôvodili, že zníženie sadzby spotrebnej dane je nutné na vykompenzovanie časti vyššej ceny bezolovnatého benzínu. Pre ostrovnú povahu Korziky bola cena bezolovnatého benzínu (SSP 95) na čerpacej stanici na Korzike v septembri 2018 1,67 EUR za liter v porovnaní s priemernou cenou 1,63 EUR za liter na území Francúzska (v perimetri hlavných francúzskych dodávateľov okrem maloobchodu).
            
            
               Podľa francúzskych orgánov majú tieto dodatočné náklady niekoľko dôvodov:
            
            
               1.
                     Vzhľadom na to, že na Korzike nie je rafinéria, tamojšie náklady na dopravu a distribúciu pohonných hmôt sú vyššie z dôvodu dodatočných nákladov spojených s námornou a cestnou nákladnou dopravou (väčšia vzdialenosť a dlhšia preprava). Vzdialenosť z najbližšej rafinérie vo Fos-sur-Mer do dvoch skladov na Korzike v Luciane a Ajacciu je 358 km (z toho 182 km po mori), resp. 315 km (z toho 170 km po mori). Doprava do týchto skladov sa zabezpečuje výhradne loďou, zatiaľ čo všetky sklady nachádzajúce sa v kontinentálnom Francúzsku sú priamo spojené s rafinériou prostredníctvom potrubnej siete, čo značne znižuje náklady na dopravu. Náklady na dopravu na Korziku sú napríklad štyri až päťkrát vyššie než náklady na prepravu potrubím medzi Le Havre a parížskym regiónom.
            
            
               2.
                     Pre oveľa menšiu kapacitu dvoch skladov na Korzike (16 000 m3 a 19 000 m3) sú nutné častejšie dodávky do týchto skladov. Investície do údržby a súladu zariadení s predpismi a náklady na zamestnancov nie sú úmerné obchodnému objemu skladov. Celkový objem pohonných hmôt privedený do týchto skladov je menej než 400 000 m3 ročne, čo je polovica priemerného objemu skladu na kontinente. Náklady na skladovanie na m3 sú preto na Korzike vyššie.
            
            
               3.
                     Fixné náklady distribútorov musia byť absorbované nižším predaným objemom z dôvodu nízkej hustoty obyvateľstva, keďže počet obyvateľov na Korzike je 37, 7/km2 v porovnaní so 118/km2 v kontinentálnom Francúzsku (Insee 2018), veľmi hornatého povrchu (90 % tvoria hory) a malých objemov pohonných hmôt predaných jednotlivými čerpacími stanicami. Oblasti distribúcie sú preto izolované a navzájom od seba veľmi vzdialené. Počet obyvateľov na čerpaciu stanicu je 2 485 v porovnaní s priemerom 5 768 na francúzskom území a objem predaja na čerpaciu stanicu predstavuje 2 278 m3 v prípade Korziky v porovnaní so 4 149 m3 v kontinentálnom Francúzsku.
            
            
               Ako je znázornené v tabuľke ďalej, medzinárodné cenové kotácie benzínu pre Korziku a pre kontinentálne Francúzsko sú rovnaké a predstavujú 46,62 EUR za 100 litrov. Rozdiel v hrubých nákladoch na dopravu, ktoré predstavujú 13,87 EUR na 100 litrov v prípade Francúzska a 35,05 EUR na 100 litrov v prípade Korziky, je veľmi vysoký. Napriek nižším daňovým sadzbám (energetické dane aj DPH) je konečná cena bezolovnatého benzínu vyššia na Korzike než v kontinentálnom Francúzsku.
            
            
               V tabuľke ďalej sa uvádza cenová štruktúra benzínu a nafty z októbra 2018.
            
            
               Cena pohonných hmôt (EUR na hl)
            
            
                     
                        Priemerná cena benzínu v EUR za 100 litrov 
                     
                  
                  
                     
                        Kontinentálne Francúzsko
                     
                     
                  
                  
                     
                        Korzika
                     
                     
                  
                  
                     
                        Južná Korzika
                     
                     
                  
               
                     
                        Cena vrátane daní
                     
                  
                  
                     
                        155,55
                     
                  
                  
                     
                        168,33
                     
                  
                  
                     
                        167,78
                     
                  
               
                     
                        DPH
                     
                  
                  
                     
                        25,93
                     
                  
                  
                     
                        19,37
                     
                  
                  
                     
                        19,30
                     
                  
               
                     
                        Energetická daň 
                     
                  
                  
                     
                        69,14
                     
                  
                  
                     
                        67,29
                     
                  
                  
                     
                        67,29
                     
                  
               
                     
                        Hrubá marža za prepravu a distribúciu
                     
                  
                  
                     
                        13,87
                     
                  
                  
                     
                        35,05
                     
                  
                  
                     
                        34,57
                     
                  
               
                     
                        Medzinárodná kotácia
                     
                  
                  
                     
                        46,62
                     
                  
                  
                     
                        46,62
                     
                  
                  
                     
                        46,62
                     
                  
               
               Zdroj: www.prix-carburants.gouv.fr
            
            
               Francúzsko takisto poukázalo na to, že opatrenie je súčasťou špecifickej vládnej politiky v prospech rozvoja na Korzike, ktorá je odôvodnená znevýhodnením vyplývajúcim z ostrovnej polohy.
            
         
         
            
               •Ustanovenia v oblasti pôsobnosti návrhu
            
            
               Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny.
            
            
               •Posúdenie opatrenia podľa článku 19 smernice 2003/96/ES
            
            
               Osobitné politické dôvody
            
            
               Článok 19 ods. 1 prvý pododsek smernice znie takto:
            
            
               „Okrem ustanovení stanovených v predchádzajúcich článkoch, najmä v článkoch 5, a 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov“.
            
            
               Daňovou diferenciáciou sa dosahujú vyrovnanejšie podmienky medzi spotrebiteľmi bezolovnatého benzínu na Korzike a spotrebiteľmi tohto benzínu na kontinente tým, že čiastočne kompenzuje dodatočné náklady, ktoré znášajú spotrebitelia na Korzike. Navrhované opatrenie preto spĺňa určité ciele regionálnej a kohéznej politiky.
            
            
               Daňová úľava nepresahuje dodatočné náklady na dopravu a distribúciu znášané spotrebiteľmi na Korzike. Zníženie nákladov na bezolovnatý benzín o 10 EUR na 1 000 litrov je oveľa menšie než rozdiel medzi príslušnými konečnými cenami.
            
            
               Znížená sadzba zdanenia spotreby bezolovnatého benzínu v súčasnosti uplatňovaná na Korzike (672,9 EUR/1 000 l) je stále výrazne vyššia než minimálna úroveň zdanenia v EÚ uvedená v smernici 2003/96/ES (teda 359 EUR/1 000 l).
            
            
               Súlad s ostatnými politikami a cieľmi Únie
            
            
               Komisia pri posudzovaní žiadosti zohľadňuje riadne fungovanie vnútorného trhu, potrebu zabezpečiť spravodlivú hospodársku súťaž a vykonávanie politík EÚ v oblasti zdravia, životného prostredia, energetiky a dopravy.
            
            
               Toto opatrenie je z hľadiska riadneho fungovania vnútorného trhu a potreby zabezpečiť spravodlivú hospodársku súťaž prijateľné. Jeho účelom je len čiastočne vykompenzovať dodatočné náklady spojené s ostrovnou povahou Korziky. Vzhľadom na odľahlosť a ostrovnú povahu departementov, na ktoré sa opatrenie vzťahuje, ako aj na nevýrazné zníženie sadzby, ktorá je navyše veľmi vysoká v porovnaní s minimálnou sadzbou EÚ, sa neočakáva, že povedie k zmenám v spotrebe pohonných hmôt prilákaním spotrebiteľov z iných oblastí.
            
            
               Keďže sa očakáva, že účinok daňovej úľavy na dopravu bude nebadateľný, a prípadné vedľajšie účinky, ktoré môžu vzniknúť, by bolo možné riešiť kompenzačnými politikami, opatrenie nie je nezlučiteľné s politikami Únie v oblasti zdravia, životného prostredia, energetiky a dopravy.
            
            
               Obdobie uplatňovania opatrenia a vývoj rámcových predpisov EÚ o zdaňovaní energie
            
            
               V článku 19 ods. 2 smernice 2003/96/ES sa pre tento druh opatrenia stanovuje maximálne obdobie šiestich rokov s možnosťou predĺženia. So zreteľom na to, že súčasné opatrenie nemá žiadny negatívny vplyv na obchod v rámci EÚ ani na všeobecnú úroveň zdanenia pohonných hmôt vo Francúzsku, Komisia v záujme zabezpečenia právnej istoty pre tento región navrhuje v tejto fáze udeliť povolenie na obdobie šiestich rokov, t. j. od 1. januára 2019 do 31. decembra 2024.
            
            
               V záujme toho, aby sa nenarušil budúci všeobecný vývoj súčasného právneho rámca, je však vhodné stanoviť, že ak by Rada na základe článku 113 zmluvy zaviedla zmenený všeobecný systém zdanenia energetických výrobkov, ktorému by toto povolenie nezodpovedalo, toto rozhodnutie stratí účinnosť dňom, keď takéto zmenené pravidlá nadobudnú platnosť.
            
            
               Ak by Rada prijala takýto nový systém a Komisia by usúdila, že navrhované povolenie je aj naďalej opodstatnené, kladne a včas preskúma prípadnú žiadosť Francúzska o podobné povolenie prispôsobené uvedenému novému systému, aby sa zabezpečila kontinuita súčasného návrhu.
            
            
               •Pravidlá štátnej pomoci
            
            
               Opatrenie môže predstavovať štátnu pomoc v súlade s článkom 107 ods. 1 Zmluvy o fungovaní Európskej únie (ZFEÚ). Keďže znížené sadzby presahujú minimálne úrovne EÚ, na opatrenie by sa vzťahoval článok 44 nariadenia 651/2014/ES (všeobecné nariadenie o skupinových výnimkách), a považovalo by sa tak za zlučiteľné s vnútorným trhom. Po uplynutí platnosti všeobecného nariadenia o skupinových výnimkách 31. decembra 2020 zostáva pomoc naďalej oslobodená počas obdobia prispôsobenia v trvaní šiestich mesiacov (pozri článok 58 ods. 4 všeobecného nariadenia o skupinových výnimkách). Týmto rozhodnutím nie sú dotknuté uplatniteľné pravidlá štátnej pomoci počas obdobia, na ktoré sa vzťahuje výnimka.
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Článok 19 smernice Rady 2003/96/ES.
            
            
               •Zásada subsidiarity
            
            
               Oblasť nepriameho zdaňovania, na ktorú sa vzťahuje článok 113 ZFEÚ, nie je sama osebe vo výlučnej právomoci EÚ v zmysle článku 3 zmluvy.
            
            
               Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na predkladané vykonávacie rozhodnutie neuplatňuje. V každom prípade, keďže tento akt nie je návrhom legislatívneho aktu, nemal by byť postúpený národným parlamentom podľa protokolu č. 2 k zmluvám na preskúmanie dodržiavania zásady subsidiarity.
            
            
               •Zásada proporcionality
            
            
               Návrh je v súlade so zásadou proporcionality. Daňová úľava nepresahuje rámec nevyhnutný na dosiahnutie predmetného cieľa.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               V článku 19 smernice 2003/96 sa stanovuje len tento druh opatrenia.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               Toto opatrenie si nevyžaduje hodnotenie existujúcich právnych predpisov.
            
            
               •Konzultácie so zainteresovanými stranami
            
            
               Návrh spočíva v daňovej úľave, ktorá sa týka iba Francúzska.
            
            
               •Získanie a využívanie expertízy
            
            
               Externá expertíza sa nevyužila.
            
            
               •Posúdenie vplyvu
            
            
               Nevykonalo sa žiadne posúdenie vplyvu.
            
            
               •Základné práva
            
         
         
            
               Opatrenie nemá žiadny vplyv na základné práva.
            
            
               4.VPLYV NA ROZPOČET
            
            
               Toto opatrenie nepredstavuje pre Úniu žiadnu finančnú ani administratívnu záťaž. Návrh preto nemá žiadny vplyv na rozpočet Únie.
            
            
               5.ĎALŠIE PRVKY
            
            
               Plány vykonávania, spôsob monitorovania, hodnotenia a podávania správ
            
            
               Plán vykonávania nie je potrebný. Tento návrh sa týka povolenia na daňovú úľavu pre konkrétny členský štát na jeho vlastnú žiadosť. Stanovuje sa na obmedzené obdobie šiestich rokov. Daňová sadzba, ktorá sa bude uplatňovať, bude vyššia ako minimálna úroveň zdanenia uvedená v smernici o zdaňovaní energie. Opatrenie bude možné hodnotiť v prípade žiadosti o jeho predĺženie po uplynutí šesťročnej lehoty.
            
            
               •Zhrnutie navrhovaného opatrenia
            
            
               Komisia navrhuje povoliť daňovú úľavu vo výške 10 EUR na 1 000 l do 31. decembra 2024, čím sa Francúzsku umožní uplatňovanie zníženej daňovej sadzby na bezolovnatý benzín používaný ako pohonná látka a uvoľnený na spotrebu v departementoch Korziky.
            
            
               2019/0004 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Francúzsku povoľuje uplatňovať zníženú daňovú sadzbu na bezolovnatý benzín používaný ako pohonná látka a uvoľnený na spotrebu v departementoch Korziky podľa článku 19 smernice 2003/96/ES
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  1
               , a najmä na jej článok 19 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Rozhodnutím Rady 2007/880/ES
                  2
                a vykonávacím rozhodnutím Rady 2013/192/EÚ
                  3
                sa Francúzsku povolilo uplatňovať zníženú daňovú sadzbu na bezolovnatý benzín používaný ako pohonná látka a uvoľnený na spotrebu v departementoch Korziky podľa článku 19 smernice 2003/96/ES.
            
            
               (2)Francúzsko požiadalo listom z 26. septembra 2018 o povolenie uplatňovať zníženú sadzbu energetickej dane na bezolovnatý benzín používaný ako pohonná látka predĺžením platnosti postupu uplatňovaného podľa rozhodnutia 2007/880/ES a vykonávacieho rozhodnutia 2013/192/EÚ. Zníženie predstavuje 1 EUR na hektoliter. Povolenie sa žiada na obdobie od 1. januára 2019 do 31. decembra 2024. Náklady na dodávky bezolovnatého benzínu na obslužné čerpacie stanice sú na Korzike výrazne vyššie v porovnaní s kontinentálnym Francúzskom a konečné ceny sú o viac ako 0,10 EUR/l vyššie než na kontinente.
            
            
               (3)Znížením dane z bezolovnatého benzínu, ktorú znášajú spotrebitelia na Korzike, sa zabezpečia vyrovnanejšie podmienky medzi dotknutými spotrebiteľmi a spotrebiteľmi v kontinentálnom Francúzsku. Toto opatrenie preto spĺňa ciele regionálnej a kohéznej politiky.
            
         
         
            
               (4)Daňová úľava nejde nad rámec toho, čo je potrebné na zohľadnenie dodatočných nákladov na dopravu a distribúciu, ktoré znášajú spotrebitelia na Korzike.
            
            
               (5)Konečná úroveň zdanenia je v súlade s minimálnou sadzbou zdanenia stanovenou v smernici 2003/96/ES, ktorá je v súčasnosti 359 EUR/1000 litrov (alebo 35,90 EUR/hektoliter).
            
            
               (6)Vzhľadom na odľahlosť a ostrovnú povahu departementov, na ktoré sa vzťahuje, ako aj na nevýrazné zníženie sadzby, ktorá je navyše veľmi vysoká v porovnaní s minimálnou úrovňou predpísanou v smernici 2003/96/ES, nebude mať požadované opatrenie za následok žiadne zmeny v spotrebe konkrétne súvisiace s dodávkou pohonných hmôt.
            
            
               (7)Opatrenie je preto prijateľné z hľadiska riadneho fungovania vnútorného trhu a potreby zabezpečiť spravodlivú hospodársku súťaž a nie je nezlučiteľné s politikami Únie v oblasti zdravia, životného prostredia, energetiky a dopravy.
            
            
               (8)Francúzsku by sa preto malo podľa článku 19 ods. 2 smernice 2003/96/ES povoliť do 31. decembra 2024 uplatňovať zníženú daňovú sadzbu na bezolovnatý benzín používaný ako pohonná látka a uvoľnený na spotrebu na Korzike.
            
            
               (9)Z článku 19 ods. 2 smernice 2003/96/ES vyplýva, že každé povolenie udelené na základe uvedeného článku musí byť prísne časovo obmedzené.
            
            
               (10)V snahe zaručiť dotknutým regiónom dostatočnú mieru istoty by sa malo povolenie udeliť na obdobie šiestich rokov. V snahe nenarušiť budúci všeobecný vývoj súčasného právneho rámca je však vhodné stanoviť, že ak by Rada na základe článku 113 zmluvy zaviedla zmenený všeobecný systém zdanenia energetických výrobkov, ktorému by toto povolenie nezodpovedalo, toto rozhodnutie stratí účinnosť dňom, ku ktorému nadobudnú platnosť pravidlá daného zmeneného systému.
            
            
               (11)Malo by sa zabezpečiť, aby Francúzsko mohlo špecifické zníženie, na ktoré sa toto rozhodnutie vzťahuje, uplatňovať v priamej nadväznosti na situáciu existujúcu pred 1. januárom 2019 podľa vykonávacieho rozhodnutia 2013/192/EÚ. Požadované povolenie by sa preto malo udeliť s účinnosťou od 1. januára 2019.
            
            
               (12)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE:
            
            
               Článok 1
            
            
               Francúzsku sa povoľuje uplatňovať zníženie daňovej sadzby nepresahujúce 1 EUR na hektoliter na bezolovnatý benzín používaný ako pohonná látka a uvoľnený na spotrebu v departementoch Korziky.
            
            
               Aby sa predišlo akejkoľvek nadmernej kompenzácii, zníženie nesmie presiahnuť dodatočné náklady na dopravu, skladovanie a distribúciu v porovnaní s kontinentálnym Francúzskom.
            
            
               Znížená sadzba spĺňa požiadavky smernice 2003/96/ES, a najmä minimálne sadzby uvedené v jej článku 7.
            
            
               Článok 2
            
            
               Toto rozhodnutie sa uplatňuje od 1. januára 2019 a účinnosť stráca 31. decembra 2024.
            
            
               Ak by však Rada na základe článku 113 zmluvy zaviedla zmenený všeobecný systém zdanenia energetických výrobkov, ktorému by povolenie udelené v článku 1 tohto rozhodnutia nezodpovedalo, toto rozhodnutie stratí účinnosť dňom, ku ktorému nadobudnú platnosť pravidlá daného zmeneného systému.
            
            
               Článok 3
            
            
               Toto rozhodnutie je určené Francúzsku.
            
            
               V Bruseli
            
         
         
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 283, 31.10.2003, s. 51.
               
               
                  
                     (2)
                  
                        Rozhodnutie Rady 2007/880/ES z 20. decembra 2007, ktorým sa Francúzsku povoľuje uplatňovať zníženú daňovú sadzbu na bezolovnatý benzín používaný ako pohonná hmota a uvoľnený na spotrebu v departementoch Korziky podľa článku 19 smernice 2003/96/ES (Ú. v. EÚ L 346, 29.12.2007, s. 15).
               
               
                  
                     (3)
                  
                        Vykonávacie rozhodnutie Rady 2013/192/EÚ z 22. apríla 2013, ktorým sa Francúzskej republike povoľuje uplatňovať zníženú daňovú sadzbu na bezolovnatý benzín používaný ako pohonná látka a uvoľnený na spotrebu v departmánoch Korziky podľa článku 19 smernice 2003/96/ES (Ú. v. EÚ L 113, 25.4.2013, s. 13).